Na podlagi 35. člena zakona o gospodarskih javnih službah (Uradni list RS, št. 32/93), v skladu z 2., 3. in 11. členom odloka o gospodarskih javnih službah v Občini Sevnica (Uradni list RS, št. 70/94) in 16. členom statuta Občine Sevnica (Uradni list RS, št. 39/99, 91/00, 102/00) je Občinski svet občine Sevnica na 28. redni seji dne 28. 11. 2001 sprejel

O D L O K

o načinu in prostorski zasnovi opravljanja gospodarskih javnih služb v Občini Sevnica

1. člen
S tem odlokom se na območju Občine Sevnica določajo pogoji, način in prostorska zasnova opravljanja gospodarskih javnih služb.

2. člen
Gospodarske javne službe opredeljene v 4. členu odloka o gospodarskih javnih službah v Občini Sevnica (Uradni list RS, št. 70/94) se opravljajo v okviru funkcionalno in prostorsko zaokroženih oskrbovalnih sistemov.

3. člen
Na območju Občine Sevnica je določena naslednja organizacijska in prostorska zasnova opravljanja gospodarskih javnih služb po vrstah in izvajalcih:
1. javno službo oskrbe s pitno vodo iz javnih vodovodov, odvajanja in čiščenja komunalnih odpadnih in padavinskih voda, oskrbe naselij s požarno vodo v javni rabi, vzdrževanja vodovodnih in kanalizacijskih objektov ter naprav in vzdrževanja komunalnih čistilnih naprav opravlja javno podjetje Komunala d.o.o., Sevnica,
2. javno službo ravnanja s komunalnimi odpadki opravlja javno podjetje Komunala d.o.o., Sevnica,
3. javno službo javne snage in čiščenja javnih površin opravlja javno podjetje Komunala d.o.o., Sevnica,
4. javno službo urejanja in vzdrževanja pokopališč, oddajanja prostorov za grobove v najem ter pogrebne storitve opravlja v mestu Sevnica javno podjetje Komunala d.o.o., Sevnica, ostala območja pa opravljajo koncesionarji izbrani po postopku določenim z ustreznim občinskim predpisom in sklenjeno koncesijsko pogodbo,
5. javno službo vzdrževanja javnih parkirišč za osebna vozila opravlja javno podjetje Komunala d.o.o., Sevnica,
6. javno službo javnega razsvetljevanja, ki obsega razsvetljavo prometnih in drugih javnih površin v naseljih, javno službo plakatiranja, javno službo vzdrževanja občinskih javnih cest, javno službo pregledovanja, nadzorovanja in čiščenja kurilnih naprav, dimnih vodov in zračnikov zaradi varstva zraka opravljajo koncesionarji izbrani po postopku določenim z ustreznim občinskim predpisom in sklenjeno koncesijsko pogodbo,
7. javno službo oskrbe z zemeljskim plinom opravlja javno podjetje Plinovod d.o.o., Sevnica,
8. javno službo gospodarjenja s stavbnimi zemljišči izvaja Režijski obrat stavbnih zemljišč Občine Sevnica,

4. člen
Z začetkom veljavnosti tega odloka preneha veljati odlok o načinu in prostorski zasnovi opravljanja gospodarskih javnih služb v Občini Sevnica (Uradni list RS, št. 72/95, 19/97 in 91/00).

5. člen
Ta odlok začne veljati z dnem objave v Uradnem listu Republike Slovenije.

